biopati
Biopati, (af bio- og -pathi 'lidelse, sygdom'), alternativ behandlingsform, der er udviklet og navngivet i Danmark i slutningen af 1900-t. Ifølge biopatiske teorier skyldes sygdom navnlig en ophobning af affaldsstoffer, der medfører forstyrrelser i immunsystemet. Kostvejledning anses for at være den vigtigste behandling. Teoridannelsen er især påvirket af tendenser inden for amerikansk og tysk alternativ medicin.